Oficialusis leidinys L 249 , 01/10/2003 p. 0024 - 0026



Komisijos Reglamentas (EB) Nr. 1733/2003 2003 m. rugsėjo 30 d. inicijuojantis tyrimą siekiant nustatyti, ar tam tikrų segtuvų su žiedais mechanizmų, atsiųstų iš Vietnamo, nepaisant to, ar deklaracijoje nurodyta kilmės šalis Vietnamas, ar ne, importas tariamai išvengia antidempingo priemonių, nustatytų Tarybos reglamentu (EB) Nr. 119/97 tam tikrų segtuvų su žiedais mechanizmų, kurių kilmės šalis Kinijos Liaudies Respublika, importui, ir numatantis tokio importo registraciją EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijai nepriklausančių šalių [1], su paskutiniais pakeitimais, padarytais Reglamentu (EB) Nr. 1972/2002 [2] (pagrindinis Reglamentas), ypač į jo 13 straipsnio 3 dalį ir 14 straipsnio 3 ir 5 dalis, pasitarusi su Patariamuoju komitetu, kadangi: A. PRAŠYMAS (1) Komisija gavo prašymą ištirti, remiantis pagrindinio Reglamento 13 straipsnio 3 dalimi, tariamą antidempingo priemonių, nustatytų tam tikrų segtuvų su žiedais mechanizmų, kurių kilmės šalis Kinijos Liaudies Respublika, importui, vengimą. (2) Prašymą pateikė SX Bürowaren and Ringbuchtechnik Handelsgesellschaft GmbH 2003 m. rugpjūčio 18 d. gamintojų, atstovaujančių 100 % tam tikrų segtuvų su žiedais mechanizmų Bendrijos gamybos, vardu. B. GAMINYS (3) Vengimu įtariamas gaminys yra tam tikrų segtuvų su žiedais mechanizmai, kurių kilmės šalis Kinijos Liaudies Respublika (minėtas gaminys), paprastai deklaruojamas KN kodo ex83051000 subpozicijoje. Šių segtuvų su žiedais mechanizmus sudaro du stačiakampiai plieno lakštai arba vielos, turinčios ne mažiau kaip keturis prie jos pritvirtintus pusžiedžius, pagamintus iš plieninės vielos, kuriuos laiko plieninis dangtelis. Juos galima atidaryti traukiant pusžiedžius arba panaudojant nedidelį plieninį spragtukinį mechanizmą, pritvirtintą prie minėto gaminio ("tam tikras segtuvo su žiedais mechanizmas"). (4) Tiriamas gaminys yra tam tikri segtuvų su žiedais mechanizmai, kurių kilmės šalis yra Vietnamas (tiriamas gaminys), paprastai deklaruojamas tose pačiose kodų pozicijose kaip ir minėtas gaminys. (5) KN kodai pateikiami tik informacijos sumetimais. C. GALIOJANČIOS PRIEMONĖS (6) Šiuo metu galiojančios priemonės, kurių tariamai vengiama, yra antidempingo priemonės, nustatytos Tarybos reglamentu (EB) Nr. 119/97 [3], su pakeitimais, padarytais Reglamentu (EB) Nr. 2100/2000 [4]. D. PAGRINDAS (7) Prašyme pateikiama pakankamai įrodymų, kad galiojančių antidempingo priemonių, taikomų tam tikrų segtuvų su žiedais mechanizmų, kurių kilmės šalis Kinijos Liaudies Respublika, importui, išvengiama tam tikrų segtuvų su žiedais mechanizmus persiunčiant per Vietnamą. (8) Prašymas rodo, kad prekybos, susijusios su eksportu iš Kinijos Liaudies Respublikos ir Vietnamo į Bendriją, modelis ženkliai pasikeitė įvedus priemones minėtam gaminiui, ir šio pokyčio negalima pagrįsti arba pateisinti kitaip, kaip muito įvedimu. Atrodo, kad šį prekybos modelio pokytį nulemia tam tikrų segtuvų su žiedais mechanizmų, kurių kilmės šalis Kinijos Liaudies Respublika, persiuntimas per Vietnamą. (9) Be to, prašyme pateikiama pakankamai įrodymų, kad galiojančių antidempingo priemonių, taikomų minėtam gaminiui, korekcinis poveikis sumažėja ir kiekio, ir kainos atžvilgiu. Atrodo, kad minėto produkto importą pakeitė didžiuliai tam tikrų segtuvų su žiedais mechanizmų importo kiekiai iš Vietnamo. Be to, yra pakankamai įrodymų, kad šio padidėjusio importo kainos yra gerokai mažesnės už nekenksmingas kainas, nustatytas per tyrimą, kurio rezultatas buvo dabartinių priemonių įvedimas. (10) Pagaliau, prašyme pateikta pakankamai įrodymų, kad tam tikrų segtuvų su žiedais mechanizmai, persiųsti iš Vietnamo, parduodami dempingo kainomis, palyginus su normalia, anksčiau nustatyta minėto produkto kaina. E. PROCEDŪRA (11) Atsižvelgdama į tai, kas jau minėta, Komisija nutarė, kad yra pakankamai įrodymų, suteikiančių pagrindą pradėti tyrimą remiantis pagrindinio Reglamento 13 straipsniu ir įvesti iš Vietnamo atsiųstų segtuvų su žiedais mechanizmų registraciją, nepaisant to, ar deklaracijoje nurodyta jų kilmės šalis Vietnamas, ar ne, remiantis pagrindinio Reglamento 14 straipsnio 5 dalimi. (a) anketos (12) Siekdama surinkti tyrimui reikalingą informaciją, Komisija išsiųs anketas Vietnamo eksportuotojams/ gamintojams, Kinijos Liaudies Respublikos eksportuotojams/gamintojams ir Bendrijos importuotojams, kurie jai žinomi arba kurie bendradarbiavo atliekant tyrimą, po kurio buvo įvestos galiojančios priemonės, ir Kinijos Liaudies Respublikos ir Vietnamo institucijoms. Informacijos, atitinkamai, gali būti prašoma iš Bendrijos pramonės. (13) Bet kokiu atveju, suinteresuotos šalys turėtų nedelsdamos susisiekti su Komisija, bet ne vėliau kaip per 3 straipsnyje nurodytą laikotarpį, norėdamos sužinoti, ar jos įtraktos į sąrašą ir, prireikus, paprašyti anketos per šio reglamento 3 straipsnio 1 dalyje nurodytą laikotarpį atsižvelgdamos į tai, kad šio reglamento 3 straipsnio 2 dalyje nurodytas laikotarpis taikomas visoms suinteresuotoms šalims. (14) Kinijos Liaudies Respublikos ir Vietnamo institucijoms bus pranešta apie pradėtą tyrimą, ir joms bus pateiktos prašymo kopijos. (b) Informacijos rinkimas ir posėdžiai šalims išklausyti (15) Visos suinteresuotos šalys kviečiamos raštu pateikti savo nuomonę ir pateikti patvirtinančius įrodymus. Be to, Komisija gali išklausyti suinteresuotas šalis, jeigu jos pateikia tokį prašymą raštu ir įrodo, kad yra konkrečių priežasčių, dėl kurių jas reikėtų išklausyti. (c) Atleidimas nuo importo arba priemonių registravimo (16) Remiantis pagrindinio Reglamento 13 straipsnio 4 dalimi, tiriamo gaminio importas gali būti atleistas nuo registracijos arba priemonių, jeigu įvežant nevengiama mokesčių. (17) Mokesčių tariamai vengiama už Bendrijos ribų. Pagrindinio Reglamento 13 straipsnio tikslas - užkirsti kelią mokesčių vengimui nepaliečiant operatorių, galinčių įrodyti, kad jie nesusiję su tokia praktika, tačiau jame nėra konkrečių nuostatų, numatančių, kaip elgtis su eksportuotojais, galinčiais įrodyti, kad jie nevengia mokėti mokesčių. Todėl būtų tikslinga minėtiems eksportuotojams suteikti galimybę prašyti atleidimo nuo jų eksportuojamų gaminių importo registracijos arba šiam importui taikomų priemonių. Eksportuotojai, norintys gauti atleidimą, turėtų pateikti paraišką ir prašomus atsakymus į bet kokią anketą per atitinkamą laikotarpį, kad būtų galima nustatyti, kad jie nevengia antidempingo muitų, kaip apibrėžta pagrindinio Reglamento 13 straipsnio 1 dalyje. Importuotojai gali būti atleisti nuo registracijos arba priemonių tokiu mastu, kokiu gaminius jie perka iš eksportuotojų, kuriems jau suteiktas toks atleidimas, remiantis 13 straipsnio 4 dalimi. F. REGISTRACIJA (18) Remiantis pagrindinio Reglamento 14 straipsnio 5 dalimi, tiriamo gaminio importas turėtų būti registruojamas siekiant užtikrinti, kad, jeigu per tyrimą būtų patvirtintas mokesčių vengimas, nuo registracijos datos būtų galima atgaline data rinkti atitinkamo dydžio antidempingo muitus, taikomus iš Vietnamo atsiųstam importui. G. GALUTINIAI TERMINAI (19) Protingo administravimo sumetimais reikia nustatyti galutinius terminus, per kuriuos: - suinteresuotos šalys prisistatytų Komisijai, raštu pateiktų savo nuomonę ir anketos atsakymus arba pateiktų bet kokią kitą informaciją, į kurią derėtų atsižvelgti per tyrimą. - suinteresuotos šalys galėtų pateikti rašytinį prašymą, kad jas išklausytų Komisija. (20) Atkreipiamas dėmesys, kad dauguma pagrindiniame Reglamente išdėstytų procedūrinių teisių priklauso nuo to, ar šalis prisistato per šio reglamento 3 straipsnyje minimus galutinius terminus. H. NEBENDRADARBIAVIMAS (21) Jeigu kuri nors suinteresuota šalis neleidžia pasinaudoti informacija arba jos nesuteikia per šiame reglamente numatytą laikotarpį, arba rimtai trukdo tyrimui, remiantis pagrindinio Reglamento 18 straipsniu, turimų faktų pagrindu gali būti padarytos preliminarios arba galutinės išvados – ir teigiamos, ir neigiamos. Jeigu nustatoma, kad kuri nors suinteresuota šalis pateikė neteisingą arba klaidinančią informaciją, tokia informacija ignoruojama, ir atsižvelgiama į turimus faktus. Taikant 18 straipsnį, išvados gali būti ne tokios palankios minėtai šaliai nei tuo atveju, jeigu ji būtų bendradarbiavusi. PRIĖMĖ ŠĮ REGLAMENTĄ: 1 straipsnis Šiuo reglamentu pradedamas tyrimas, remiantis Reglamento (EB) Nr. 384/96 13 straipsnio 3 dalimi, siekiant nustatyti, ar į Bendriją importuojant tam tikrus segtuvų su žiedais mechanizmus, klasifikuojamus KN kodo ex83051000 subpozicijoje (TARIC kodai 8305100011 ir 8305100021), atsiųstus iš Vietnamo, nepaisant to, ar deklaracijoje nurodyta jų kilmės šalis Vietnamas, ar ne, išvengiama priemonių, nustatytų Tarybos reglamente (EB) Nr. 119/97 su paskutiniais pakeitimais, padarytais Reglamentu (EB) Nr. 2100/2000. Taikant šį reglamentą, segtuvų su žiedais mechanizmus sudaro du stačiakampiai plieno lakštai arba vielos, turinčios ne mažiau kaip keturis prie jos pritvirtintus pusžiedžius, pagamintus iš plieninės vielos, kuriuos laiko plieninis dangtelis. Juos galima atidaryti traukiant pusžiedžius arba panaudojant nedidelį plieninį spragtukinį mechanizmą, pritvirtintą prie segtuvo su žiedais mechanizmo. 2 straipsnis Muitinėms nurodoma remiantis Reglamento (EB) Nr. 384/96 13 straipsnio 3 dalimi ir 14 straipsnio 5 dalimi imtis reikiamų veiksmų ir registruoti šio sprendimo 1 straipsnyje nustatytą importą į Bendriją. Registracija nustoja galioti po devynių mėnesių nuo šio reglamento įsigaliojimo datos. Komisija reglamentu gali nurodyti muitinėms nustoti registruoti gaminių, kuriuos eksportuoja eksportuotojai, kurie pateikė paraiškas atleisti nuo registracijos arba kurie, kaip buvo nustatyta, nevengia mokėti antidempingo muito, importą į Bendriją. 3 straipsnis 1. Anketų reikia prašyti iš Komisijos per 15 dienų nuo šio reglamento paskelbimo Europos Sąjungos oficialiajame leidinyje. 2. Suinteresuotos šalys, jeigu per tyrimą reikia atsižvelgti į jų atstovavimą, turi prisistatyti Komisijai ir su ja susisiekti, pateikti raštu savo nuomonę ir anketos atsakymus arba bet kokią kitą informaciją per 40 dienų nuo šio reglamento paskelbimo Europos Sąjungos oficialiajame leidinyje, jeigu nenurodyta kitaip. 3. Per tą patį 40 dienų laikotarpį suinteresuotos šalys gali prašyti, kad Komisija jas išklausytų. 4. Bet kokią su šiuo klausimu susijusią informaciją, bet kokį prašymą būti išklausytiems ar prašymą gauti anketą, taip pat prašymus suteikti mokesčių mokėjimo sertifikatus reikia pateikti raštu (ne elektroniniu būdu, jeigu nenurodyta kitaip), nurodant visą pavadinimą, adresą, el. pašto adresą, telefono, fakso ir (ar) telefono numerius, kuriuos reikia siųsti tokiu adresu: European Commission Directorate General for Trade Directorate B J-79 5/16 B-1049 Brussels faks. (32 2) 295 65 05 Telex COMEU B 21877 . 4 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. rugsėjo 30 d. Komisijos vardu Pascal Lamy Komisijos narys [1] OL L 56, 1996 3 6, p. 1. [2] OL L 305, 2002 11 7, p. 1. [3] OL L 22, 1997 1 24, p. 1. [4] OL L 250, 2000 10 5, p. 1. --------------------------------------------------